Broj: 711-I-1007-P-2/21-10-8

Zagreb, 21. svibnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju neanonimne prijave mogućeg sukoba interesa podnesene protiv dužnosnika Ante Babića, zastupnika u Hrvatskom saboru do 22. srpnja 2020.g.,** na 127. sjednici, održanoj 21. svibnja 2021.g., donosi sljedeću:

 **ODLUKU**

**Postupak za odlučivanje o sukobu interesa protiv dužnosnika Ante Babića, zastupnika u Hrvatskom saboru do 22. srpnja 2020.g. i općinskog načelnika Općine Lovreć do 25. veljače 2016.g., povodom stupanja Općine Lovreć u poslovne odnose s trgovačkim društvom Katić bau d.o.o. u razdoblju u kojem je dužnosnik obnašao dužnost općinskog načelnika Općine Lovreć, neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

 Obrazloženje

Protiv dužnosnika Ante Babića, zastupnika u Hrvatskom saboru do 22. srpnja 2020.g. i općinskog načelnika Općine Lovreć do 25. veljače 2016.g. podnesena je dana 2. studenoga 2020.g. neanonimna prijava, koja je u knjizi ulazne pošte Povjerenstva zaprimljena pod brojem: 711-U-3964-P-300-17/20-22-4, u predmetu broj: P-300/17, koji se vodio u odnosu na dužnosnicu Anitu Nosić, općinsku načelnicu Općine Lovreć do 6. veljače 2020.g., a ujedno je povodom iste otvoren i novi predmet broj: P-2/21 u odnosu na dužnosnika Ante Babića.

U predmetnoj prijavi se u bitnome navodi da se kriminal u Općini Lovreć događao, ne samo za vrijeme mandata dužnosnice Anite Nosić, već i za vrijeme njenog prethodnika, dužnosnika Ante Babića koji je, kao i dužnosnica Anita Nosić, pogodovao …………….., vlasniku trgovačkog društva Katić bau d.o.o. U prijavi se još navodi da je građeviskim radovima uništena Ilirska gradina iz 1500.g.pr. K. te da nadležni konzervator nije htio ništa poduzeti, kao što nije reagirao niti u slučaju arheološke zone Vilinjak. Podnositelj prijave nadalje navodi da je „Katićev čovjek“ u Dobrinču bio ……………, komunalac u Općini, a prljave poslove u Medovu Dolcu obavljao je ………………., čiji su sinovi preko noći kupili aute, kamion i kuću. U prijavi se još ukazuje da se novac krao i na probijanju putova, a mrtvačnica se gradila godinu dana na način da je izliven beton, a potom je drugi poslovni subjekt radio otvore za vrata i prozore.

S obzirom da se u prijavi ne navodi poveznica između dužnosnika Ante Babića i ………….., direktora i vlasnika trgovačkog društva Katić bau d.o.o., niti se navodi na koji je način došlo do mogućih nezakonitosti prilikom izvođenja radova na Ilirskoj gradini i u arheološkoj zoni Vilinjak te na koji je način dužnosnik povezan s izvođačima radova i drugim osobama koje se spominju u prijavi, Povjerenstvo je dana 25. siječnja 2021.g. putem elektroničke pošte od podnositelja prijave zatražilo dopunu navoda iz podnesene prijave.

Podnositelj prijave je dana 25. siječnja 2021.g. putem elektroničke pošte dostavio dopunu prijave u kojoj se u bitnome navodi da je dužnosnik Ante Babić obiteljski prijatelj …………… te da je za vrijeme mandata općinskog načelnika Općine Lovran davao poslove njegovom trgovačkom društvu dok su se druge građevinske tvrtke na natječaj javljale samo da se zadovolji forma. Također se navodi da je pročelnik Konzervatorskog odjela u Imotskom ……………. kriv za niz devastacija po Imotskoj krajini te se ukazuje na vezu s grupom Neir Vrgorac kojoj je navedeni konzervatorski odjel dodjeljivao sve poslove, dok tvrtke koje bi isti posao obavile po povoljnijim cijenama nisu mogle biti izabarane kao najbolji ponuditelj na natječaju. Vezano za kamenolom Vilinjak navodi se da isti ilegalno radi na katastarskoj čestici na kojoj je arheološko nalazište Ivanova kula. U dopuni prijave se još ističe da je nakon odlaska s dužnosti općinskog načelnika Općine Lovreć, dužnosnik Ante Babić i dalje utjecao na donošenje svih bitnih odluka za Općinu putem dužnosnice Anite Nosić koja je nakon njega stupila na navedenu dužnost.

Podnositelj prijave dostavio je još jednu dopunu prijave dana 28. siječnja 2021.g. u kojoj se dodatno ukazuje da su dužnosnika Antu Babića optuživali da je vlasnik trgovačkog društva koje odvozi općinski otpad.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. istog članka propisano je da se podnositelju prijave jamči zaštita anonimnosti.

Člankom 3. stavkom 1. podstavkom 3. propisano je da su zastupnici u Hrvatskom saboru dužnosnici u smislu navedenog zakona, podstavkom 26. istog članka i stavka propisano je da su ravnatelj i pomoćnici ravnatelja Hrvatskog zavoda za mirovinsko osiguranje također dužnosnici u smislu ZSSI-a, a sukladno podstavku 39. istog članka i stavka dužnosnici su i općinski načelnici i njihovi zamjenici. Nadalje člankom 3. stavkom 1. podstavkom 6. Zakona o sprječavanju uskoba interesa („Narodne novine“ broj 26/11., 12/12., 126/12., 48/13., 57/15.) koji je bio na snazi do 1. siječnja 2020.g. bilo je propisnao da su zamjenici ministra dužnosnici u smislu toga Zakona.

Uvidom u Registar dužnosnika, koji ustrojava i vodi Povjerenstvo, utvrđeno je da je Ante Babić od 22. prosinca 2011.g. do 28. prosinca 2015.g. obnašao dužnost zastupnika u Hrvatskom saboru, zatim je od 23. svibnja 2013.g. do 25. veljače 2016.g. obnašao dužnost općinskog načelnika Općine Lovreć, od 25. veljače 2016.g. do 17. studenoga 2016.g. obavljao je dužnost zamjenika ministra socijalne politike i mladih, od 23. siječnja 2017.g. do 19. lipnja 2017.g. obnašao je dužnost pomoćnika ravnatelja Hrvatskog zavoda za mirovinsko osiguranje, a od 19. lipnja 2017.g. do 22. srpnja 2020.g. dužnost zastupnika u Hrvatskom saboru. Ante Babić je stoga, povodom obnašanja navedenih dužnosti, bio obvezan postupati sukladno odredbama ZSSI-a.

Uvidom u sudski registar Trgovačkog suda u Splitu utvrđeno je da je pod matičnim brojem subjekta: 060245996, OIB: 25283862090 upisano trgovačko društvo Katić bau d.o.o. Kao jedan od članova/osnivača navedenog trgovačkog društva te kao član Uprave – direktor upisan je Nikica Katić.

Na zahtjev Povjerenstva, Općina Lovreć dostavila je očitovanje KLASA: 022-05/21-01/27, URBROJ: 2129-04-03-21-1 od 14. travnja 2021.g. u kojem se navodi da je u razdoblju od 2011.g. do 2014.g. Općine Lovreć stupala u poslovne odnose s trgovačkim društvom Katić bau d.o.o. te je dostavljen popis svih poslovnih odnosa uz naznaku vrijednosti istih. U očitovanju se također navodi da u 2015.g. nije bilo poslovnih odnosa s gospodarskim subjektom Katić bau d.o.o.

U dostavljenom popisu poslovnih odnosa navodi se da je u 2011.g. trgovačko društvo Katić Bau d.o.o. obavljalo sljedeće poslove za Općinu Lovreć:

- radovi na proširenju groblja i površina za groblje u vrijednosti od 36.973,92 kn,

- sanacija nerazvrstanih cesta na području Općine Lovreć u vrijednosti 98.400,00 kn,

- radovi na održavanju groblja i površina uz groblje u vrijednosti 54.735,00 kn i

- radovi na održavanju groblja i površina uz groblje u vrijednosti 30.540,90 kn.

 U 2012.g. trgovačko društvo Katić Bau d.o.o. obavljalo je sljedeće poslove za Općinu Lovreć:

- radovi na proširenju groblja i površina za groblje u vrijednosti od 28.000,00 kn,

- radovi na održavanju groblja i površina uz groblje u vrijednosti od 114.750,00 kn,

- radovi na održavanju groblja i površina uz groblje u vrijednosti od 11.937,50 kn i

- čišćenje snijega na podučju Općine Lovreć u vrijednosti od 270.723,00 kn.

U 2013.g. trgovačko društvo Katić bau d.o.o. obavljalo je sljedeće poslove za Općinu Lovreć:

- uređenje nerazvrstanih cesta – zaselak Žižanovići u vrijednosti od 51.318,75 kn,

Uređenje,

- uređenje nerazvrstanih cesta – Šakići-Glavica-Musinac u vrijednosti od 11.678,75 kn,

- uređenje nerazvrstanih cesta – zaselak Katići od 62.084,38 kn,

- radovi na izgradnji krova na mrtvačnici u Medovu Dolcu u vrijednosti od 79.922,00 kn,

- radovi na održavanju groblja i površina uz groblje u vrijednosti od 121.746,31 kn,

- uređenje zapuštenih poljskih putova u iznosu od 87.500,00 kn.

 U 2014.g. trgovačko društvo Katić Bau d.o.o. obavljalo je sljedeće poslove za Općinu Lovreć:

- čišćenje snijega na području Općine Lovreć u iznosu od 67.250,00 kn,

- izgradnja dijela vodovodne mreže od Batalića do Pržića u iznosu od 33.955,63 kn,

- izgradnja dijela vodovodne mreže od Batalića do Pržića u iznosu od 66.022,50 kn,

- uređenje poljskih puteva: Dobrinče-Bitoraje-Glavan Gomila; Čaglji-Brstila; Mrnjavci-Gradina u vrijednosti od 25.875,00 kn,

- uređenje poljskih puteva: Dobrinče-Bitoraje-Glavan Gomila; Čaglji-Brstila; Mrnjavci-Gradina u vrijednosti od 18.112,50 kn,

- čišćenje krovova turističko-povijesne staze Općine Lovreć u vrijednosti od 10.000,00 kn,

- rekonstrukcija nerazvrstane ceste Podgradina –Marasi u vrijednosti od 82.500,00 kn,

- uređenje poljskih puteva: Dobrinče-Bitoraje-Glavan Gomila; Čaglji-Brstila; Mrnjavci-Gradina u vrijednosti od 81.012,50 kn,

- čišćenje snijega na području Općine Lovreć u vrijednosti od 20.500,00 kn.

U očitovanju se nadalje navodi da je o stupanju u navedene poslovne odnose odlučivao tadašnji općinski načelnik Ante Babić, a u privitku očitovanja dostavljena je postojeća dokumentacija koja se nalazi u Jedinstvenom upravnom odjelu Općine Lovreć

Nadalje, vezano za usluge odvoza smeća u razdoblju u kojem je dužnost općinskog načelnika obavljao dužnosnik Ante Babić, u privitku su dostavljeni društvani ugovori trgovačkih društava Čistoća Imotske krajine d.o.o. i Topana Imotski d.o.o.

Uvidom u dostavljeni Društveni ugovor Čistoća Imotske krajine d.o.o. utvrđeno je da je navedeno trgovačko društvo osnovano dana 27. studenoga 2015.g. od strane 8 općina, među kojima je i Općina Lovreć. Kao predmet poslovanja toga društva navodi se: održavanje čistoće, odlaganje komunalnog otpada, skupljanje otpada za potrebe drugih, prijevoz otpada za potrebe drugih, posredovanje u organiziranju oporabe i/ili zbrinjavanja otpada u ime drugih, skupljanje, oporaba i/ili zbrinjavanje (obrada, odlaganje, spaljivanje i drugi načini zbrinjavanja otpada), odnosno djelatnost gospodarenja posebnim kategorijama otpada, uvoz i izvoz otpada i dr.

Također je izvršen uvid u Društveni ugovor iz 1995.g. kojim se vrši organiziranje i usklađenje P.K.D. „Topana“ Imotski, društvo s potpunom odgovornošću sa odredbama Zakona o trgovačkim društvima i Zakona o komunalnom gospodarstvu koji su sklopili Grad Imotski i šest Općina, među kojima i Općina Lovreć.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da privatni interes dužnosnika utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 7. stavkom 1. točkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 4. stavkom 5. ZSSI-a propisano je da su povezane osobe u smislu toga Zakona osobe navedene u stavku 2. toga članka (članovi obitelji) te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Povjerenstvo je iz prikupljenih podataka i dokumentacije nedvojbeno utvrdilo da je za vrijeme manada dužnosnika Ante Babića, kao općinskog načelnika Općine Lovreć, navedena jedinica lokalne samouprave stupala u niz poslovnih odnosa s trgovačkim društvom Katić bau d.o.o. Također, iz očitovanja Općine Lovreć proizlazi da je o stupanjuu navedene poslovne odnose odlučivao dužnosnik Ante Babić.

Povjerenstvo napominje da je jedina poveznica između trgovačkog društva Katić bau d.o.o. i dužnosnika Ante Babića na koju se ukazuje u prijavi, prijateljski odnos između dužnosnika i vlasnika navedenog trgovačkog društva. Vezano za navedeno, Povjerenstvo ističe da je odnos prijateljstva subjektivni odnos između dvije fizičke osobe koji može ukazivati na osobnu povezanost dužnosnika i neke osobe, no izvori saznanja o postojanju odnosa prijateljstva ograničeni su te mogu proizlaziti iz potvrde prijateljstva od strane dužnosnika i/ili osobe s kojom je u prijateljskom odnosu ili eventualno iz drugih okolnosti utvrđenih u postupku koje ukazuju na postojanje prijateljskog odnosa. U konkretnom slučaju, međutim, Povjerenstvo iz prikupljenih podataka i dokumentacije nije steklo relevantna saznanja koja bi upućivala na odnos osobne povezanosti između dužnosnika Ante Babića i vlasnika trgovačkog društva Katić bau d.o.o.

Povjerenstvo nadalje ističe da iz dokumentacije koju je dostavila Općina Lovreć proizlazi da su uslugu odvoza otpada vršila komunalna trgovačka društva u suvlasništvu više jedinica lokalne samouprave, među kojima je i Općina Lovreć, iz čega proizlazi da su navodi iz prijave koji ukazuju da je navedenu uslugu vršilo trgovačko društvo u vlasništvu dužnosnika, neosnovani.

U odnosu na ostale osobe koje se navode u prijavi, Povjerenstvo obrazlaže da je člankom 3. stavcima 1. i 2. ZSSI-a propisano tko su dužnosnici i obnašatelji dužnosti u smislu navedenog Zakona, odnosno tko su dužnosnici i obnašatelji dužnosti na koje se primjenjuju odredbe ZSSI-a. Time je definiran i djelokrug rada te nadležnost Povjerenstva za odlučivanje o sukobu interesa. S obzirom da službenici u Općini Lovreć, kao ni službenici u Konzervatorskom odjelu Imotski nisu dužnosnici u smislu članka 3. ZSSI-a, dio navoda iz prijave koji se odnosi na navedene osobe ne sadrži povod za postupanje Povjerenstva.

Slijedom svega navedenoga, iz prikupljenih podataka i dokumentacije nisu utvrđene okolnosti iz kojih bi proizlazilo da je postupanjem dužnosnika Ante Babića došlo do moguće povrede odredbi ZSSI-a.

Slijedom navedenoga, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Ante Babić, osobna dostava
2. Podnositelj prijave, elektroničkom poštom
3. Objava na internetskoj stranici Povjerenstva
4. Pismohrana